32002D0008
L 003/53
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 декември 2001 година
за определяне на методите за генетична идентификация на чистопородните разплодни животни от рода на едрия рогат добитък и за изменение на Решения 88/124/ЕИО и 96/80/ЕО
(нотифицирано под номер С(2001) 4709)
(текст от значение за ЕИП)
(2002/8/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 77/504/ЕИО на Съвета от 25 юли 1977 г. относно чистопородни разплодни животни от рода на едрия рогат добитък (1), последно изменена с Регламент (ЕИО) № 3768/85 (2), и по-специално член 6, параграф 1 от нея,
като взе предвид Директива 87/328/ЕИО на Съвета от 18 юни 1987 г. относно одобрението за развъждане на чистопородни разплодни животни от рода на едрия рогат добитък (3), и по-специално член 3 от нея,
като има предвид, че:
(1)
Директива 77/504/ЕИО на Комисията да определя указанията, които трябва да бъдат посочени в сертификата за родословие.
(2)
Директива 87/328/ЕИО дава възможност на Комисията да приема, освен анализа на кръвната група, и други подходящи методи за генетична идентификация на чистопородните бикове, допуснати за разплод.
(3)
Решение 88/124/ЕИО на Комисията от 21 януари 1988 г. за определяне на образците на сертификатите за чистопородност на семенната течност и ембрионите от чистопородни разплодни животни от рода на едрия рогат добитък и данните, които трябва да бъдат вписани в него (4) изисква по отношение на чистопородните разплодни животни от рода на едрия рогат добитък да се уточни кръвната група на кравата и бика донори.
(4)
Решение 96/80/ЕО на Комисията от 12 януари 1996 г. относно установяване на образеца на сертификатите за произход на яйцеклетките на разплодни животни от едър рогат добитък и на данните, които следва да се впишат в него (5), изисква в сертификатите за яйцеклетки от разплодни животни от рода на едрия рогат добитък да се уточни кръвната група на кравата донор.
(5)
Анализът на кръвните групи вече не е най-предпочитаният метод за генетична идентификация на животните, тъй като понастоящем повсеместно се използват методите на анализ на генома и по-специално анализ на ДНК.
(6)
От това следва, че е необходимо да се приемат съответнитеразпоредби, които позволяват за издаването на родословни сертификати на чистопородните разплодни животни от едър рогат добитък да се използват методи за генетична идентификация, предоставящи научни гаранции, еквивалентни на тези от анализа на кръвната група.
(7)
Мерките, предвидени в настоящото решение, са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
С оглед на идентификацията на чистопородните разплодни животни, освен анализа на кръвната група се допускат всякакви други изследвания, основани на анализа на генома, даващи еквивалентни гаранции и достатъчно специализирани, за да се провери родословието на животното със степен на сигурност минимум 99,0 %.
Член 2
Решение 88/124/ЕИО се изменя, както следва:
1.
В член 1, първото тире се заменя със следния текст:
„-
актуализираните данни, изброени в член 1 от Решение 86/404/ЕИО за бика донор на семенна течност и за кръвната му група или резултатите от изследвания, даващи еквивалентни научни гаранции за проверката на тяхното родословие.“
2.
В член 2, параграф 1, първото тире се заменя със следния текст:
„-
актуализираните данни, изброени в член 1 от Решение 86/404/ЕИО за кравата и бика донори и кръвните им групи или резултатите от изследвания, даващи еквивалентни научни гаранции за проверката на тяхното родословие.“
3.
В глава I от образеца на сертификат за родословие в приложение I изразът „кръвната група:…“ се заменя с „кръвната група или еквивалентно изследване, одобрено съгласно законодателството на Общността: … (уточнява се изследването и резултатите от него)“.
4.
В глава I, части А и Б относно образеца на сертификат за родословие в приложение II, изразът „кръвната група:…“ се заменя с „кръвната група или еквивалентно изследване, одобрено съгласно законодателството на Общността:… (уточнява се изследването и резултатите от него)“.
Член 3
Първото тире на член 1 от Решение 96/80/ЕО се заменя със следния текст:
„-
актуализираните данни, изброени в член 1 от Решение 86/404/ЕИО за кравата донор и за кръвната ѝ група или резултатите от изследвания, даващи еквивалентни научни гаранции за проверка на нейното родословие.“
Член 4
Адресати на настоящото решение са държавите-членки.
Съставено в Брюксел на 28 декември 2001 година.